Document ID: 32007R0485

UREDBA KOMISIJE (ES) št. 485/2007
z dne 30. aprila 2007
o določitvi zneska kompenzacijske pomoči za banane, pridelane in tržene v Skupnosti leta 2006
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane (1) in zlasti prvega pododstavka člena 12(6) Uredbe,
ob upoštevanju naslednjega:
(1)
V skladu s členom 12(3) Uredbe (EGS) št. 404/93 se kompenzacijska pomoč proizvajalcem iz Skupnosti za morebitni izpad dohodka izračuna na podlagi razlike med pavšalnim referenčnim dohodkom in povprečnim dohodkom od pridelave za banane, pridelane in prodane v Skupnosti v obravnavanem letu.
(2)
Od 1. januarja 2007 Uredba (EGS) št. 404/93, kakor je bila spremenjena z Uredbo (ES) št. 2013/2006, ne določa več programa nadomestne pomoči za banane. Vendar pa se v skladu z drugo alineo člena 4(1) Uredbe (ES) št. 2013/2006 člen 12 Uredbe (EGS) št. 404/93 še naprej uporablja glede na kompenzacijsko shemo pomoči za leto 2006.
(3)
Člen 2(2) Uredbe Komisije (EGS) št. 1858/93 z dne 9. julija 1993 o določitvi podrobnih pravil za uporabo Uredbe Sveta (EGS) št. 404/93 v zvezi s programi pomoči za nadomestitev izpada dohodka od prodaje v sektorju banan (2) določa pavšalni referenčni dohodek v višini 64,03 EUR za 100 kilogramov neto mase za zelene banane po fazi izhoda iz pakirnega skladišča.
(4)
Leta 2006 je bil povprečni dohodek od pridelave, izračunan na eni strani na podlagi povprečja cen banan, trženih zunaj pridelovalnih območij, na stopnji dobave v prvem pristanišču raztovarjanja (neraztovorjeno blago) in na drugi strani na podlagi prodajnih cen banan na lokalnih trgih, trženih na pridelovalnih območjih, z odbitkom pavšalnih zneskov iz člena 3(2) Uredbe (EGS) št. 1858/93, nižji od pavšalnega referenčnega dohodka, določenega za leto 2006. V skladu s tem je treba ustrezno določiti znesek kompenzacijske pomoči, ki se odobri za leto 2006.
(5)
V skladu z drugim pododstavkom člena 12(6) Uredbe (EGS) št. 404/93 se odobri dodatna pomoč enemu ali več pridelovalnim območjem, kjer je povprečni dohodek od pridelave izrazito manjši od povprečnega dohodka v Skupnosti.
(6)
Povprečni letni dohodek od trženja banan, pridelanih na Martiniku, Guadeloupu in Kreti ter v Lakoniji, je bil v letu 2006 izrazito manjši od povprečja v Skupnosti. Zato je treba dodeliti dodatno pomoč pridelovalnim območjem na Martiniku, Guadeloupu in Kreti ter v Lakoniji. Glede na podatke za leto 2006, ki kažejo na težavne pogoje trženja, je treba določiti dodatno pomoč, ki pokriva 75 % razlike med povprečnim dohodkom v Skupnosti in povprečnim dohodkom, zabeleženim pri prodaji proizvodov na navedenih območjih.
(7)
Ker vsi potrebni podatki niso bili na voljo, zneska kompenzacijske pomoči za leto 2006 doslej ni bilo mogoče določiti. V dveh mesecih od začetka veljavnosti te uredbe bi bilo treba določiti, da se izplača preostanek pomoči za leto 2006.
(8)
Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo -
SPREJELA NASLEDNJO UREDBO:
Člen 1
1. Znesek kompenzacijske pomoči iz člena 12 Uredbe (EGS) št. 404/93 za sveže banane, ki spadajo pod oznako KN ex 0803, razen pisang (rajske smokve), pridelane in tržene v Skupnosti v letu 2006, znaša 18,56 EUR na 100 kilogramov.
2. Znesek pomoči iz odstavka 1 se poveča za 13,95 EUR na 100 kilogramov banan, pridelanih na Martiniku, za 15,42 EUR na 100 kilogramov banan, pridelanih na Guadeloupu, in za 3,58 EUR na 100 kilogramov banan, pridelanih na Kreti in v Lakoniji.
Člen 2
Z odstopanjem od člena 10 Uredbe (EGS) št. 1858/93 izplačajo pristojni organi držav članic preostanek kompenzacijske pomoči, ki se odobri za leto 2006, v dveh mesecih po začetku veljavnosti te uredbe in po preverjanju, določenem v navedenem členu 10.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. aprila 2007

Labels: 4
17
3
6
18